FI Euroopan unionin virallinen lehti C 176/23

Tanskan hallituksen ilmoitus hakemuspyynnöstä, joka koskee hiilivetyjen etsintää ja hyödyntämistä Pohjanmeren tietyllä alueella

Tanskan 6. hakukierros

(2005/C 176/06)

(ETA:n kannalta merkityksellinen teksti)

Tanskan hallitus ilmoittaa hiilivetyjen etsintään, hyödyntämiseen ja tuotantoon tarkoitettujen lupien antamisen ja käytön edellytyksistä 30. toukokuuta 1994 annetun Euroopan parlamentin ja neuvoston direktiivin 94/22/EY 3 artiklan 2 kohdan a alakohdan mukaisesti mahdollisuudesta hakea 1. marraskuuta 2005 klo 12 mennessä Tanskan säädöksen lovbekendtgørelse nr. 526 af 11. juni 2002 om anvendelse af Danmarks undergrund, sellaisena kuin se on muutettuna 27. joulukuuta 2003 annetulla lailla N:o 1230 ja 9. kesäkuuta 2004 annetulla lailla N:o 442, 12 pykälän 1 momentin a kohdan nojalla lupia hiilivetyjen etsintään ja hyödyntämiseen. Hakemuspyyntö koskee Pohjanmerellä Tanskan mannerjalustalla olevaa aluetta, joka sijaitsee pituuspiirin 6o 15' itäistä pituutta länsipuolella (Centralgraven-niminen hautavajoama ja sen lähialueet). Jos 1. marraskuuta 2005 on kulunut vähemmän kuin 90 päivää tämän ilmoituksen julkaisemisesta Euroopan unionin virallisessa lehdessä, hakuaika päättyy vasta 90. päivänä klo 12 siitä päivästä lukien, jona tämä ilmoitus on julkaistu Euroopan unionin virallisessa lehdessä.

Alueet

Lupia voidaan hakea hiilivetyjen etsintään ja hyödyntämiseen Pohjanmeressä sijaitsevan Centralgraven-nimisen hautavajoaman ja sen lähialueiden niissä osissa, jotka eivät ole konsessioiden alaisia. Nämä osat näkyvät kartasta, jonka voi tilata Tanskan energiaviranomaiselta Energistyrelseniltä tai jonka voi hakea kyseisen viranomaisen kotisivuilta osoitteesta www.ens.dk. Aluetta rajaavat pohjoisessa, lännessä ja etelässä mannerjalustan ja Norjan, Ison-Britannian ja Saksan väliset rajat ja idässä pituuspiiri 6o 15' itäistä pituutta.

Lisäksi voidaan hakea hiilivetyjen etsintä- ja hyödyntämislupia, jotka koskevat seuraavien esiintymien syvyysrajojen alapuolella olevia kerroksia:

a) Lulita-esiintymä, lupa 7/86, syvyysraja 3 750 metriä,

b) Lulita-esiintymä, lupa 1/90, syvyysraja 3 750 metriä,

c) Amalie-esiintymä, lupa 7/86, syvyysraja 5 500 metriä,

d) Syd Arne -esiintymä, lupa 7/89, esiintymän länsiosan syvyysraja 5 100 metriä ja itäosan 3 200 metriä.

Lupa koskee yleensä aluetta, joka käsittää 1—2 lohkoa, mutta se voi erityistapauksissa koskea myös suurempaa yhtenäistä aluetta esimerkiksi silloin, kun tietotiheys on pieni. Luvan hakeminen yhtä tai kahta lohkoa suurempaa aluetta varten on perusteltava hakemuksessa.

Direktiivin 94/22/EY 5 artiklan 1 kohdassa tarkoitetut säännökset ja arviointiperusteet on esitetty Tanskan säädöksessä lovbekendtgørelse nr. 526 af 11. juni 2002 om anvendelse af Danmarks undergrund ja julkaistu 20. toukokuuta 2005 Tanskan virallisessa lehdessä N:o 93 tiedonantoja, tarjouspyyntöjä ja tarjouskilpailuja koskevan otsikon alla.

Hakemukset lähetetään seuraavaan osoitteeseen, josta saa myös tarvittaessa lisätietoja direktiivin 94/22/EY nojalla:

Transport- og Energiministeriet Energistyrelsen Amaliegade 44 DK-1256 København K Puhelin: (45) 33 92 67 00 Faksi: (45) 33 11 47 43 Sähköposti: ens@ens.dk Kotisivut: www.ens.dk

Luvista ilmoitetaan arviolta 3—5 kuukauden kuluttua hakuajan päättymisestä.